क’क्राझार जिल्ला दुलाराय बर’ फरायसा आफादनि सिङाव थानाय गसाइगाव दख’रा दुलाराय बर’ फरायसा आफादा सानसेनि हाबाफारि लानानै दख’रानिनो सिङाव थानाय एबा बिनाखाता दालाइसा आफादनि सिंयाव थानाय जयमागुरि गामिनि मायनाव क्लाब गुवार  गेलेग्रा फोथाराव गाजा गोमजायै 29 थि थानदै मेल खुंफुंदों। हाबाफारिआ फुंबिलिनिफ्राइनो आफादनि फिरफिलाखौ उराइहोनायजों लोगोसे जागायजेनो फिरफिलाखौ उराइहोदोंमोन गसाइगाव दखरा एबसुनि आफादगिरि बिस’पति मुसाहारी ,आरो मुंख्लं खाम्फा याव बिबार बावजेनदोंमोन गसाइगाव दखरा एबसुनि बोसोनगिरि खनक बसुमतारी।  आरो बे हाबाफारिआव गाहाय आलासि महरै बाहागो लादोंमोन मिरु दुलाराय बर’ फरायसा आफादनि बुंथिगिरि जनक उजिर , थांखि जानाय आलासि महरै बाहागो लादों गसाइगाव फरायसालिमानि गोरायुं बिथां ड. कुमुद रनजन बसुमतारी, ग’साइगाव दखरा आइजो अनसाय आफादनि आफादगिरि फमला ब्रह्म बिथां  गसाइगाव जिल्ला बर थुनलाइ आफादनि आफादगिरि सहेनद्र नात बसुमातारी आरो गसाइगाव दखरा एबसुनि आफादगिरि नेहाथारि बिथांमोनजों लोगोसे गासै दैदेनगिरिफोर आरो गसाइगाव दखरा एबसुनि सिंयाव थानाय गासै मोन जिथाम दालाइसा आफादनि दैदेनगिरिफोराबो बाहागो लायो।थान्दै जखन्थायखौ  बेखेवगिरि आलासि महरै बाहागो लादोंमोन कक्राझार जिला दुलाराय बर फरायसा आफादनि गाहाय नेहाथारि खामफा बसुमतारी बिथाङा। आरो गेवलां मेलखौ बेखेवगिरि महरै बाहागो लादोंमोन कक्राझार जिल्ला एबसुनि सासे नेहाथारि बिजय कुमार ब्रह्म बिथांआ। बे हाबाफारियाव बाहागो लानानै गाहाइ आलासि मिरु एबसुनि बुंथिगिरि जनक उजिर बिथाङा बेबायदि बुंथियोदि– मिरु एबसुनि नेमखान्थिनि गेजेरजोंनो गासैबो जिला ,दखरा, दालाइसा एबसु आफादफोरा बोसोरफ्रोमबो बोसोरारि जथुमा जथुमो।बेबायदियैनो दिनै गसाइगाव दखरा एबसुआबो  नैजिगुथि बोसोरारि जथुमाखौ जथुमदों ।आरो बे जथुमानि गेजेरजों उननि समाव एबसुआ बर’ हारिनि थाखाय  आरो बर’ समाजखौ आरो बर’ समाजाव सोलोंथाइखौ जौगाहोनो थाखाय मा मा हाबा मावनांगौ बेफोरखौ गुवारै सावरायदों आरो बे मेलनि गेजेरजोंनो बिथांखि लादों।आरो फैगौ समाव एबसुआ बर’ हारिनि गेजेराव सोलोंथाइखौ जौगाहोनो थाखाय थोजासे हाबा मावगोन  आरो आसाम सरखारा सोलोंथाइ बिथिंङाव लाबोनो नागिरनाय  ब्रैथि रावारि फरमुलाखौ एबसुआ माब्लाबाबो गनाया बेखौ लानानै आसाम सरखारनो एबसु आ गोसोखां बिलाइ दैथायहरनाय जाखाबाय होननानैबो फोरमायबावो।